arnastofnun/IGC-2024 huggingface dataset:
Hnífárver

Frá Sprengisandsleið á Gnúpverjaafrétt um Hnífárver að Arnarfelli.

Tvær fornar gæsaréttir eru leiðinni, önnur á Nautöldu og hin á Réttaröldu í Illaveri, þar sem reiðliðin liggur um, um það bil mitt á milli Miklukvíslar og Fremri-Múlakvíslar.

Draumaleið um gæsalandið mikla í Þjórsárverum inn í dularheim Arnarfells undir suðaustanverðum Hofsjökli. Sunnan við leiðina breiða Þjórsárver úr sér með blautum flóum og tjörnum og gæsaréttum á víð og dreif. Þetta land er á Ramsar-skrá, samningi um alþjóðlega mikilvægt votlendi, aðallega búsvæði fugla. Þriðjungur allra heiðagæsa í heiminum verpir hér. Bratt Arnarfell hið mikla rís í dauðaþögn með hömrum og gróðurbrekkum milli tveggja skriðjökla úr Hofsjökli. Á þessum slóðum höfðust við útilegumenn 1848. Þar heitir Arnarfellsbrekka og hafa þar fundizt 100 tegundir plantna. Þetta var hluti hinnar fornu Sprengisandsleiðar, þegar vaðið á Þjórsá við Sóleyjarhöfða var ekki árennilegt. Á þessari leið eiga engir bílar að geta verið á ferð, fyrr en farið er austur yfir Þjórsá eftir gamla Arnarfellsveginum.

Förum frá Hnífárósi eftir jeppaleið í átt að Setrinu. Fylgjum þeirri leið, sem austust er og sveigir austur að Hnífá sunnan við Steingrímsöldu. Förum af slóðinni yfir Hnífá og síðan austan öldunnar að Blautukvísl fyrir suðvestan Nautöldu. Blautt er það í öllum tilvikum. Í öldunni austanverðri er skálinn Nautalda í 600 metra hæð. Þaðan förum við austur um Nauthaga, þar sem eru volgar lindir, og síðan um Illaver. Þegar við komum að Arnarfellsmúlum, gömlum jökulöldum meðfram Hofsjökli, förum við reiðslóð undir múlunum um hvannamó og burnirót. Leið okkar liggur í sveig til austurs og síðan norðurs. Þegar við komum nær Arnarfelli, förum við gætilega yfir Arnarfellskvísl til að komast inn í dalverpið milli Kerfjalls og Arnarfells, í 620 metra hæð. Hér er enginn skáli, svo að við förum eftir jeppaslóð austur yfir Þjórsárkvíslar og loks á stíflu yfir Þjórsá við Háumýri, nálægt Innra-Hreysi Fjalla-Eyvindar og Höllu. Þar er hestagerði og heysala. Við erum komin á fjallveg um Sprengisand.

29,6 km

Árnessýsla, Rangárvallasýsla

Skálar:

Nautalda: N64 37.695 W18 48.881.

Nálægar leiðir: Tjarnarver, Blautakvísl, Arnarfell, Arnarfellsalda.

Skrásetjari: Jónas Kristjánsson

Heimild: Jónas Kristjánsson
Hlöðuvíkurskarð

Frá Búðum í Hlöðuvík um Hlöðuvíkurskarð að Steinólfsstöðum í Veiðileysufirði.

Í Árbók FÍ 1994 segir: “Í Hlöðuvíkurskarð er haldið upp hjallana þar sem fjörðurinn beygir í austur á gróðursnauðan fjalldalinn vestan við Lónhorn með stefnu í skarðið. Leiðin er greið, ekki vörðuð, liggur yfir urðarana hið efra. Þá upp er komið opnast dýrðarsýn á fjöll og jökul og fjalldalina er ganga uppaf Hlöðuvík austan við Álfsfell og út sér í norðurátt bakvið Atlantshafið.”

Förum frá Búðum beint suður Bæjardal og austan við Ólafsdalsá í bröttum sneiðingum upp í Hlöðuvíkurskarð í 470 metra hæð. Úr skarðinu um bratta sneiðinga suðvestur að Steinólfsstöðum í Veiðileysufirði.

7,3 km

Vestfirðir

Erfitt fyrir hesta

Skálar: Hlöðuvík: N66 24.860 W22 40.520.

Nálægar leiðir: Skálarkambur, Almenningar, Hafnarskarð.

Skrásetjari: Jónas Kristjánsson

Heimild: Herforingjaráðskort
Hlöðufell

Hringleið um Hlöðufell og Þórólfsfell.

Austari hlutinn er greiðfærari en vestari hlutinn.

Hlöðufell er brattur og formfastur móbergsstapi með Herðubreiðarlagi, 1190 metra hár. Fjallið er helzt kleift hjá fjallaskálanum á Hlöðuvöllum suðvestan undir fjallinu. Hamrabelti er umhverfis háfjallið og hærri tappi þar fyrir ofan.

Byrjum á línuvegi norðan Skjaldbreiðar við fjallaskálann norðaustan Þórólfsfells. Förum réttsælis umhverfis Þórólfsfell og Hlöðufell. Fyrst austan með fjöllunum og suður fyrir þau á Hlöðuvelli. Síðan förum við með vestanverðum fjöllunum á línuveginn norðvestan Þórólfsfells.

18,8 km

Árnessýsla

Skálar:

Hlöðuvellir: N64 23.913 W20 33.488.

Þórólfsfell: N64 27.495 W20 30.534.

Jeppafært

Nálægar leiðir: Eyfirðingavegur, Skessubásavegur, Miðdalsfjall, Brúarárskörð, Miðfell, Helludalur, Hellisskarð, Farið, Skjaldbreiður.

Skrásetjari: Jónas Kristjánsson

Heimild: Útivistarkort
Hljóðaklettar

Frá Gilsbakka í Kelduhverfi um Hljóðakletta í Hólmatungur.

Þetta er ekki reiðleið, heldur eingöngu fyrir göngufólk. Hljóðaklettar eru sérkennileg þyrping stuðlabergskletta í mynni Vesturdals við Jökulsá á Fjöllum. Þeir eru gígtappar gígaraðar, sem síðara hamfarahlaup Jökulsár skolaði burt fyrir 3000 árum. Stuðlarnir hafa alls konar legu og ýmsar kynjamyndir. Nafnið er dregið af bergmáli af suði árniðarins. Skammt sunnan þeirra eru Karl og Kerling, hraunstandar neðst í gljúfrinu. Karlinn er 60 metra hár og Kerlingin lægri og grennri. Tröllahellir handan árinnar var bústaður þeirra áður en þau urðu að steini.

Förum frá Gilsbakka um gönguslóðina til suðurs og nálgumst Jökulsárgljúfur og förum áfram meðfram gljúfrinu. Förum um Rauðhóla og Hljóðakletta að Vesturdal og yfir Vesturdalsá. Áfram til suðurs hjá klettunum Karli og Kerlingu alla leið í Hólmatungur. Komum inn á leiðina um Hólmatungur hjá Vígabergsfossi.

16,8 km

Þingeyjarsýslur

Ekki fyrir hesta

Nálægir ferlar: Klappir

Nálægar leiðir: Dettifossvegur, Hólmatungur

Skrásetjari: Jónas Kristjánsson

Heimild: Útivistarkort
Hlíðarvegur

Frá Kerlingarskarði til Hjaltatanga við Hlíðarvatn

Leiðin er stundum kennd við Kerlingarskarð, sem er vestasta skarðið af Grindarskörðum og það eina, sem er hestfært. Gömul þjóðleið milli Hafnarfjarðar og Selvogs. Þegar upp skarðið kemur eru fleiri leiðir en sú, sem hér er lýst, niður að öðrum bæjum í Selvogi. Þegar þessi leið var farin úr Selvogi til Reykjavíkur, var það kallað að fara suður, þótt raunar sé leiðin í hánorður. Til baka var kallað að fara austur í Selvog.

Byrjum á Selvogsgötu suðaustan Kerlingarskarðs og sunnan við Litla-Kóngsfell. Við förum suður milli Vesturása og Austurása og förum síðan suðsuðaustur að fjallsbrúninni, þar sem við förum niður um Hlíðarskarð að Hjaltatanga við Hlíðarvatn.

9,6 km

Reykjavík-Reykjanes

Nálægar leiðir: Selvogsgata, Stakkavík.

Skrásetjari: Jónas Kristjánsson

Heimild: Árbækur Ferðafélagsins
Hlíðarfjall

Frá Skarði um Hlíðarfjall að Laxárdal í Gnúpverjahreppi, að mestu utan jeppaslóða.

Förum frá Skarði norðaustur með Skarðsfjalli og norður fyrir það austur að Háholti. Svo til norðausturs utan í Háholtsfjalli vestanverðu að Hlíð. Þaðan norður að Stóru-Laxá og síðan norðnorðaustur meðfram Stóru-Laxá og undir Hlíðarfjalli og um Leirdal norður í Laxárdal.

15,8 km

Árnessýsla

Nálægir ferlar: Laxárdalsvað, Kaldbaksvað.

Nálægar leiðir: Stóra-Laxá, Stóru-Laxárvað, Þjórsárholt, Fossnes.

Skrásetjari: Jónas Kristjánsson

Heimild: Herforingjaráðskort
Hjörsey

Hringferð um Hjörsey og Hjörseyjarsand.

Eyjarnar eru nánast landfastar á fjöru og við verðum því að sæta sjávarföllum.

Miðnæturreið í kyrru veðri er ógleymanleg á þessum slóðum. Hjörsey er stærsta eyjan fyrir Mýrum, en fer minnkandi vegna sjávargangs. Hún var kirkjujörð fram undir 1900. Flatlend og grasgefin. Útræði var gott og mikill reki. Skipströnd voru tíð. Grunnpunktur landmælinga við Ísland var til skamms tíma í Hjörsey, áður en gervihnettir og GPS tóku við landmælingum. Oddný Þorkelsdóttir Eykyndill, fögur kona og festarmey Björns Hítdælakappa, átti heima í Hjörsey. Þórður Kolbeinsson, skáld, ginnti hana frá Birni.

Byrjum við þjóðveg 540 um Mýrar, suðvestan við Hundastapa, þar sem vegurinn liggur lengst til suðurs. Þar er næturhagi frá Álftárósi. Frá vegarhorninu förum við um hlið og fylgjum slóð suður og suðvestur til Hólmakotsvatns. Förum austan við vatnið að eyðibýlinu Seljum og síðan áfram suður um rif og ála í austurhorn eyjarinnar Hjörseyjarsands og síðan áfram um sundið suður í Hjörsey. Tökum þar land í norðausturhorni eyjarinnar og förum síðan réttsælis hring um eyjuna. Úr norðvesturhorni Hjörseyjar förum við aftur um sundið til baka í Hjörseyjarsand. Förum norðvestur fjöru Hjörseyjarsands meðfram eyjunni og síðan þvert austur yfir norðurhorn hennar. Þar förum við sundið til austurs í land, síðan áfram að eyðibýlinu Seljum og fyrri leið til baka.

22,6 km

Borgarfjörður-Mýrar

Nálægir ferlar: Akrar.

Nálægar leiðir: Saurar, Æðarvatn.

Skrásetjari: Jónas Kristjánsson

Heimild: Jónas Kristjánsson
Hjálpleysa

Frá Árey í Reyðarfirði um Hjálpleysu að Stóra-Sandfelli í Skriðdal.

Torfær hestum, en var skemmsta leiðin frá Héraði til kaupstaðar á Reyðarfirði. Í lægðinni fyrir sunnan Hryggi er sagt, að Valtýr á grænni treyju hafi haldið sig eftir morðið á sendimanni sýslumanns. Áður fyrr var oft farið með fjárrekstra um dalinn til slátrunar á Reyðarfirði. Um miðja tuttugustu öld varð slys í háskarðinu, þegar fé rann niður fönn.

Förum frá Áreyjum norður með Áreyjartindi og síðan vestur Hjálpleysu Reyðarfjarðarmegin að Botnatindi. Þar sveigir leiðin norðvestur í skarðið í 770 metra hæð. Þaðan förum við norður um Hjálpleysu. Sveigjum síðan að Stóra-Sandfelli í Skriðdal.

16,1 km

Austfirðir

Erfitt fyrir hesta

Nálægar leiðir: Þórdalsheiði, Stuðlaskarð.

Skrásetjari: Jónas Kristjánsson

Heimild: Árbækur Ferðafélagsins
Hjálmárdalsheiði

Frá Klyppstað í Loðmundarfirði um Hjálmárdalsheiði til Dvergasteins í Seyðisfirði.

Heiðin er fær hestum, en tæpast klyfjahestum. Stórfenglegt útsýni er úr Fossbrekkum og Skógarhjalla yfir Seyðisfjörð. í gamalli sóknarlýsingu segir þetta um veginn: “Hann er yfir höfuð allur grýttur, örðugur og blautur og lítt fær með áburð. Mega því fjarðarbúar flytja allar nauðsynjar sínar sjóveg af Seyðisfirði.”

Förum frá sæluhúsinu á Klyppstað austsuðaustur að Sævarenda. Förum suðaustur um Strandarbrekkur undir Gunnhildi og yfir Biskupsgil. Síðan suður og upp í mynni Hjálmárdals austan undir Gunnhildi. Suðvestur í Mjósund og vestur og upp á hjalla og síðan vestur á Hjálmárdalsheiði. Þaðan vestsuðvestur í 640 metra hæð og síðan niður Hall í Kolsstaðadal og yfir Selstaðaá. Í bratta brekku efst á brún Kolstaðadals og förum bratt niður sneiðinga suðaustur um Fossbrekkur. Sveigjum neðan við Grýtubrjóst suðvestur á Skógarhjalla og förum þá bratt niður til suðvesturs á þjóðveg 951 við Dvergastein milli Sunnuholts og Selsstaða.

13,1 km

Austfirðir

Erfitt fyrir hesta

Mjög bratt

Skálar:

Klyppstaður: N65 21.867 W13 54.051.

Nálægar leiðir: Loðmundarfjörður, Norðdalsskarð, Tó, Vestdalsheiði, Kækjuskörð.

Skrásetjari: Jónas Kristjánsson

Heimild: Herforingjaráðskort
Hjaltadalsheiði

Frá Hólum í Hjaltadal til efstu bæja í Svarfaðardal.

Þetta er mjög há heiði, nær upp í 1020 metra, öldum saman vel vörðuð og fjölfarin almannaleið. Hennar er nokkrum sinnum getið í Sturlungu, einkum í tengslum við ferðir Guðmundar biskups góða. Löngu síðar var þetta ort um heiðina: “Hjaltadals er heiðin níð, / hlaðin með ótal lýti. / Fjandinn hefur í fyrri tíð / flutt sig þaðan í Víti.”

Förum frá Hólum með bílvegi suður Hjaltadal að Reykjum og síðan eftir reiðslóð inn í dalbotn, sem skiptist um Tungufjall. Við förum upp botninn austan fjallsins og förum vel varðaða slóð austur með Heiðará. Hún er bröttust neðst, þar sem hún liggur í sveigjum upp Kamb. Og síðan beint á Hjaltadalsheiði, þar sem við komum í 1020 metra hæð. Heiðin er norðan Prestafjalls, en sunnan við það er Afglapaskarð, sem er varhugavert. Slóðin niður heiðina meðfram Hörgá að sunnanverðu er vel vörðuð. Milli Sandárhnjúks að norðanverðu og Ólafarhnjúks að sunnanverðu. Löng leið er úr botni dalsins um Sveig milli Flöguselshnjúks að norðanverðu og Grjótárfjalls að sunnanverðu út að efstu bæjum í Svarfaðardal.

27,2 km

Skagafjörður, Eyjafjörður

Nálægar leiðir: Héðinsskarð, Hörgárdalsheiði, Myrkárdalur.

Skrásetjari: Jónas Kristjánsson

Heimild: Herforingjaráðskort
Hítardalur

Frá Múlavegi undir Grettisbæli í Fagraskógarfjalli að Hítarvatni.

Byrjum á mótum Múlavegar við Grettisbæli undir Fagraskógarfjalli. Múlavegur liggur milli Grímsstaða á Mýrum og Snorrastaða í Hítardal. Förum norður Hítardal, vestan Hítarár, að syðri enda Hítarvatns.

10,7 km

Snæfellsnes-Dalir

Nálægir ferlar: Fagraskógarfjall, Múlavegur, Svínbjúgur, Klifháls.

Nálægar leiðir: Hítardalur.

Skrásetjari: Jónas Kristjánsson

Heimild: Jónas Kristjánsson
Hítarárleið

Frá þjóðvegi 54 við Hítárá að Fagraskógarfjalli.

Förum meðfram Hítará eftir veiðivegi upp að Fagraskógarfjalli.

5,1 km

Borgarfjörður-Mýrar, Snæfellsnes-Dalir

Jeppafært

Skrásetjari: Kortavefur LH

Heimild: Kortavefur LH
Hítará

Frá Stóra-Kálfalæk á Mýrum að Snorrastöðum í Hnappadal.

Þetta er austasti hluti Löngufjara, þar sem farið er yfir Hítará og Kaldá.

Hér komst Þórður kakali árið 1242 naumlega út á fjörurnar með 200 manna lið á flótta undan 700 manna liði Kolbeins unga. Líklega frá Jörfa, sem er sunnan við Kaldá. Síðan féll flóðið að, áður en Kolbeinn kæmist yfir. Frá Skálholti til Stykkishólms riðu menn Þórðar einhesta um 200 km leið á rúmlega 36 stundum enda um líf og dauða að tefla. Það er samkvæmt samtímaheimild Sturlungu. Slíkt gera menn ekki nú á tímum. Að fornu lögðu menn harðar að sér í ferðum milli sveita og landshluta, jafnvel að vetrarlagi, og létu vosbúð ekki aftra sér. Þéttur lopi hélt hita á mönnum.

Förum frá Stóra-Kálfalæk suðvestur með veginum að fjörunni við Krákunes. Þar förum við út á Akraós og höldum fyrst vestur af norðri unz við komum að hólmum í miðjum ósnum. Þar sveigjum við beint til norðurs, förum yfir Hítará og tökum land öðru hvoru megin við lítinn ós að baki hóls í Hítarnesi. Förum upp á nesið og strax um blautar mýrar áður en við komum á þurrar götur vestur og síðan norður fyrir girðingu framhjá eyðibýlinu Selgarði og síðan um Lengjur. Við Bratteyri austanverða förum við út á Kaldárós, ekki af eyrinni sjálfri, því að bratt er af henni. Síðan beint í norður, förum austan við Kaldá milli Jörfaeyja og Jörfaness, förum yfir Kaldá og tökum land tvöhundruð metrum vestan við Kaldá. Að lokum förum við upp með Kaldá til Snorrastaða.

17,8 km

Borgarfjörður-Mýrar, Snæfellsnes-Dalir

Ekki fyrir göngufólk

Skálar:

Snorrastaðir: N64 46.558 W22 17.969.

Nálægir ferlar: Akrar, Saltnesáll, Múlavegur, Gamlaeyri.

Nálægar leiðir: Skjólhvammsgata.

Skrásetjari: Jónas Kristjánsson

Heimild: Jónas Kristjánsson
Héraðsvötn

Frá Reykjum um Héraðsvötn að Örlygsstöðum.

Héraðsvötn voru á Sturlungaöld riðin á ýmsum stöðum. Nú er einkum farið andspænis Kúskerpi.

Jón Markússon flúði 1234 með syni sínum undan Kolbeini unga Arnórssyni og sundriðu þeir Héraðsvötn. Gissur Þorvaldsson og Kolbeinn ungi Arnórsson riðu Héraðsvötn 21. ágúst 1238 gegnt Víðivöllum með 1600 manna liði á leið í Örlygsstaðabardaga gegn Sturlu Sighvatssyni og Sighvati Sturlusyni. Gissur og Kolbeinn fóru yfir Héraðsvötn í tveimur stórum kvíslum vestan Sólheima í Akrahreppi. Það hefur verið tilkomumikil og nánast skelfileg sjón fyrir Sturlu og Sighvat að sjá 1600 manna her koma niður Reykjatunguna og yfir vötnin, fjölmennasta her Íslandssögunnar. Enda var viðbúnaður Sturlunga svo fálmkenndur, að gleymdist að losa skildina niður af klökkum og nýttust þeir því ekki í bardaganum. Þar náðu Gissur og Kolbeinn völdum í landinu og Sturlungar hnigu til viðar. Förum frá Reykjum norðnorðaustur um skarðið í Reykjatungu að Héraðsvötnum. Tökum þar stefnu á Ásgarð í Akrahreppi. Þar fyrir ofan laust herjunum saman á Örlygsstöðum, sem nú eru í eyði.

Héraðsvötn eru ekki riðin á þessum stað nú á tímum, heldur sunnar, andspænis Kúskerpi.

4,8 km

Skagafjörður

Ekki fyrir hesta

Ekki fyrir göngufólk

Nálægir ferlar: Mælifellsdalur.

Nálægar leiðir: Kiðaskarð, Vellir.

Skrásetjari: Jónas Kristjánsson

Heimild: Sturlunga
Héðinsskarð

Frá Hólum í Hjaltadal að Melum í Hörgárdal.

Einn af allra hæstu fjallvegum landsins, hrikalegur og ætíð fáfarinn. Héðinsskarð og Hólamannaskarð eru samhliða, Héðinsskarð á Barkárjökli og Hólamannaskarð á Tunguhryggsjökli. Leið þessi er tæpast fær hestum. Sprunginn jökull liggur að skarðinu beggja vegna og hamrar eru beggja vegna. Ingimar Sigurðsson varð úti í skarðinu árið 1908.

Förum frá Hólum suður Hjaltadal og beygjum hjá Hlíð og Hofi austur í Héðinsdal milli Hagafjalls að norðan og Fúinhyrnu að sunnan. Förum upp með Héðinsá og síðan með nyrðri kvísl hennar, Ytri-Skarðsá, upp að Barkárjökli. Þar er skarð í jökulinn með klettum beggja vegna og sköflum árið um kring í 1210 metra hæð. Síðan förum við niður í Barkárdal og austur hann um Baugasel og Féeggsstaði til Hörgárdals, fram að Melum við þjóðveg 815 í Hörgárdal.

36,7 km

Skagafjörður, Eyjafjörður

Ekki fyrir hesta

Mjög bratt

Skálar:

Baugasel: N65 39.370 W18 36.640.

Nálægar leiðir: Þverárjökull, Hólamannavegur, Hjaltadalsheiði, Tungnahryggur, Heiðinnamannadalur.

Skrásetjari: Jónas Kristjánsson

Heimild: Árbækur Ferðafélagsins
Áburðar-kolbítarnir

Átta kolbítar Framsóknar vilja ríkisfrumkvæði að byggingu áburðarverksmiðju, sem kostar 150 milljarða og veitir 200 manns vinnu. Þeir telja unga fólkið munu streyma til baka frá útlöndum í áburðarvinnu. Til samanburðar kostaði 0,3 milljarða að reisa sprotafyrirtækið CCP, sem veitir 500 manns vinnu hér á landi. Alþingismenn Framsóknar eru eins nautheimskir og kjósendur þeirra. Sitja fastir í öskustónni og vilja fátt skilja í nútímanum. Sízt ef hann kemur frá Evrópu. Finnst vissara að halla sér að fasistum í Rússlandi og Kína. Enda finna þeir þar þá hugsjónabræður, sem þeir finna síður í Evrópu.
Lokaður hugarheimur

Á nýloknu Iðnþingi sögðu forstjórar risafyrirtækjanna Actavis og CCP, að Ísland og krónan séu þeim fjötur um fót. Fyrirtækjum þessum mundi í dag ekki verða valinn hér staður. Höft hindri aðgang þeirra að erlendu fjármagni og veik króna dragi úr gildi áætlana. Hér er nóg um góðar hugmyndir og sprota. En þeir forða sér úr landi um leið og þeir sjá sér færi. Útlandið gerir fólk frjálst. Afleiðing hins lokaða hugarheims ráðandi afla á Íslandi. Útlandið er talið illt, sitja á svikráðum við okkur, sérstaklega frjálsi markaðurinn í Evrópu. Kolbítar gæludýraflokkanna vilja halla sér að Rússlandi og Kína!
Ofbjóða þolinmæði vorri

Ekki baðst Vigdís Hauksdóttir afsökunar á sér eða ummælum sínum um starfslið alþingis. Hún baðst afsökunar á öðrum, það er að segja á fjaðrafoki út af fréttum af ruglinu í henni. Og Sigmundur Davíð Gunnlaugsson sagði, að ekki er aðeins marklaust það, sem hann segir. Einnig er það marklaust, sem hann undirritar. Það var nefnilega samið af öðrum og þeir eru farnir úr flokknum. Þessir heimsku tuddar og loddarar þreytast aldrei á að ofbjóða þolinmæði vorri. Næst segir Sigmundur líklega: „Im not a crook“ eins og Nixon sællar minningar. Alls enginn, sem ég geng á, kannast við að hafa kosið viðbjóðinn.
Héðinsfjarðará

Frá botni Héðinsfjarðar upp á Sandskarðsleið.

Förum frá botni Héðinsfjarðar suðsuðvestur með Héðinsfjarðará upp í Sandskarð, algenga reiðleið milli Ólafsfjarðar og Siglufjarðar.

4,1 km

Eyjafjörður

Nálægar leiðir: Hólsskarð, Fossabrekkur, Vatnsendaskarð, Sandskarð.

Skrásetjari: Jónas Kristjánsson

Heimild: Herforingjaráðskort
Heylækur

Frá Mallandi á Skaga um Heylæk að Aravatnsleið.

Ísbirna með tvo húna gekk á land á Skaga árið 2008. Einn björninn hafðist við um skeið í Mallandsskarði, en var skotinn af byssuglöðum eftirlitsaðilum, þegar hann hugðist synda út á sjó.

Byrjum á þjóðvegi 745 við Malland á Skaga. Förum vestsuðvestur eftir jeppaslóð um Heylæk og norðan Selvatns. Síðan til vestnorðvesturs fyrir norðan Rangártjarnir og næst vestsuðvestur að Aravatnsleið milli Hrauns á Skaga og Ketubrunaleiðar milli Keldulands í Húnaþingi og Ketu á Skaga.

6,6 km

Húnavatnssýslur, Skagafjörður

Jeppafært

Nálægar leiðir: Ketubruni, Aravatn.

Skrásetjari: Jónas Kristjánsson

Heimild: Útivistarkort
Hestvatn

Frá þjóðvegi 354 í Grímsnesi um Hestfjall og Hestvatn að Kiðjabergsvegi í Grímsnesi.

Förum frá þjóðvegi 354 eftir Ormsstaðavegi suður að Hestfjalli. Síðan suðsuðvestur milli fjalls og Hestvatns og til vesturs upp á Vatnsheiði. Vestur og niður að heiðinni til sumarhúsahverfis hjá Kiðjabergi.

9,0 km

Árnessýsla

Nálægar leiðir: Hestfjall

Skrásetjari: Jónas Kristjánsson

Heimild: Kortavefur LH
Heydalur

Frá Syðri-Rauðamelskúlu að Bíldhóli á Skógarströnd.

Farið er með þjóðvegi mestalla leiðina. Hestamenn kjósa því frekar að fara Rauðamelsheiði.

Byrjum sunnan við Syðri-Rauðamelskúlu í Hnappadal. Förum eftir jeppavegi vestan við kúluna til norðurs, austan við Fiskitjörn, yfir Haffjarðará að Höfða. Þaðan áfram norður um Höfðaurðir og upp á þjóðveg 55 um Heydal, rétt vestan við eyðibýlið Ölviskross. Höldum síðan áfram norður með þjóðveginum, vestan við Skarðstjörn í 160 metra hæð og síðan niður í Heydal vestanvert við þjóðveginn. Áfram norður að mótum þjóðvega 55 og 54 við Bíldhól.

20,6 km

Snæfellsnes-Dalir

Bílvegur

Nálægir ferlar: Kvistahryggur, Skógarströnd, Rauðamelsheiði, Kolbeinsstaðafjall.

Skrásetjari: Glaður, hestamannafélag

Heimild: Glaður, hestamannafélag
Hestur

Frá Fjarðarhorni í Seyðisfirði í Ísafjarðardjúpi með strönd Hestfjarðar í Folafót við Seyðisfjörð.

Fyrr á öldum var sjávarþorp á Folafæti.

Förum frá Fjarðarhorni norðaustur að Hestfirði og síðan norður með vesturströnd Hestfjarðar undir fjallinu Hesti. Síðan norður fyrir Hest að Folafæti.

18,0 km

Vestfirðir

Nálægar leiðir: Hestfjarðarheiði.

Skrásetjari: Jónas Kristjánsson

Heimild: Herforingjaráðskort
Hestskarð vestra

Frá Hestdal í Önundarfirði að Seljalandi í Álftafirði.

Rani liggur frá Þverfelli niður í Hestskarð. Hlið hans niður í Hestdal er mjög brött og heitir Manntapabrekkur. Þeir, sem að norðan koma, þurfa að gæta sín að fara ekki of langt til hægri og of hátt í ranann.

Byrjum í Hestdal í Önundarfirði. Förum fram dalinn, vestan við Hest og um djúpt Hestskarð í 720 metra hæð fyrir botni dalsins, austan við Þverfell. Síðan niður Seljalandsdal að Seljalandi.

13,9 km

Vestfirðir

Erfitt fyrir hesta

Mjög bratt

Nálægar leiðir: Þóruskarð, Álftafjarðarheiði, Lambadalsskarð.

Skrásetjari: Jónas Kristjánsson

Heimild: Herforingjaráðskort
Hestskarð eystra

Frá botni Siglufjarðar um Hestskarð til Héðinsfjarðarvatns.

Ruddar götur eru í efstu brekkunum beggja vegna skarðsins.

Förum frá Siglufirði austsuðaustur inn í Skútudal og síðan meira til austurs upp í fjallshlíðina. Þar er Hestaskarð í 600 metra hæð. Förum austur um skarðið og síðan austsuðaustur og niður dalinn að Héðinsfjarðarvatni.

5,6 km

Skagafjörður, Eyjafjörður

Nálægar leiðir: Siglufjarðarskarð, Sandskarð, Hólsskarð, Fiskihryggur, Efrafjall, Fossabrekkur, Vatnsendaskarð.

Skrásetjari: Jónas Kristjánsson

Heimild: Árbækur Ferðafélagsins
Hestháls

Frá Miðfossum í Andakíl um Hestháls yfir í Lundareykjadal.

Hluti þjóðleiðar frá Hvalfirði og Akranesi vestur um Borgarfjarðardali og síðan áfram vestur eða norður á land. Var þá farinn Skarðsheiðarvegur vestan Skarðsheiðar og síðan með Hesthálsi sunnan- og austanverðum. Áður var síðan farið framan við Flókadal, en þar er nú kominn bílvegur. Því er nú fremur farið að Lundi í Lundareykjadal og síðan Lundarsneið til Flókadals og áfram Kirkjugötu til Reykholtsdals.

Byrjum hjá þjóðvegi 507 við malarnámur austan Miðfossa. Síðan norðaustur að Fossaborg og meðfram Hestfjalli austanverðu yfir að mótum þjóðvega 50 og 52 í Lundareykjadal.

6,2 km

Borgarfjörður-Mýrar

Nálægar leiðir: Skarðsheiði, Mávahlíðarheiði, Grímsárbugar.

Skrásetjari: Kortavefur LH

Heimild: Kortavefur LH
Hestfjarðarheiði

Frá Botni í Dýrafirði að Hestfirði.

Greiðfær og stutt leið. Áður fyrr var farið með fjárrekstra um heiðina til slátrunar. Margir lentu í hrakningum við það tækifæri og hrökkluðust niður í aðra firði.

Förum frá Botni inn dalinn og upp úr honum norðanverðum á Hestfjarðarheiði og áfram niður í Hestfjörð.

13,1 km

Vestfirðir

Nálægar leiðir: Glámuheiði nyrðri.

Skrásetjari: Jónas Kristjánsson

Heimild: Herforingjaráðskort
Hestfjall

Frá Kiðjabergi í Grímsnesi til Vatnsness í Grímsnesi.

Stutt og skemmtileg leið um víðáttumikið nes í Hvítá, sem fáir þekkja. Hvítá umlykur nesið á þrjá vegu og af Hestvatni á fjórða veginn. Hestfjall þekkja flestir, sem fara um Suðurland, það er áberandi í landinu. Af tindi þess er sagt vera útsýni til 20 kirkna á Suðurlandi. Við fjallið voru upptök Suðurlandsskjálftanna árið 2000.

Förum frá Kiðjabergi norðaustur upp Hestfjall og síðan austur yfir það að eyðibýlinu Gíslastöðum við Hvítá. Síðan norður með Hvítá, austan við Snoppuna og loks í Vatnsnes.

14,2 km

Árnessýslur

Nálægar leiðir: Bakkagötur.

Skrásetjari: Jónas Kristjánsson

Heimild: Herforingjaráðskort